AaB var lige ved at få skovlen under guldfavoritterne AG København, men på grund af en dommerfejl, blev det ved lige ved og næsten i anden kamp i slutspillet.

De to hold fulgtes tæt i hele kampen, godt symboliseret ved en pausestilling på 11 - 11. Men i det sidste minut af kampen scorede AG Københavns Mikkel Hansen til 27 - 25 - efter det der klart så ud som en skridtfejl. Og den dommerfejl afgjorde reelt kampen. Københavnerne vandt 27 - 26. - Vi viser, vi sagtens kan matche AG - også selvom det er herovre med hjemmebanedommere. Den sidste fejl, hvor Mikkel får lov til at afgøre kampen ved at tage fire-fem skridt er graverende. Jeg tror ikke der var en eneste i hallen, som var i tvivl om, hvad der skulle dømmes. Det var dommerne til gengæld, og det er vi selvfølgelig lidt kede af nu, for det var vores chance for at få minimum et point, sagde Henrik Møllgaard efter kampen til nordjyske.dk.